Trump ‘waningelig’ oor SA – RamaphosaPres. Cyril Ramaphosa. Argieffoto Pres. Cyril Ramaphosa het teruggekap na Amerikaanse president Donald Trump, nadat dié vroeër sy minister van buitelandse sake gevra het om ondersoek in te stel na die kwessie van plaasmoorde, grondbesettings en -onteiening in Suid-Afrika. Ramaphosa het gisteraand (Maandag) toe hy die David Rockefeller-gedenklesing by die Council on Foreign Relations in New York gelewer het, gesê Trump is waningelig oor wat in Suid-Afrika aan die gang is. “Ek dink as hy die tyd geneem het om beter inligting by ons te kry, sou hy van beter geweet het én sou Suid-Afrikaners sy opmerkings meer waardeer het.” ŉ Sigbaar geïrriteerde Ramaphosa het ŉ paar weke gelede, in reaksie op Trump se twiet, gesê hy weet nie wat Trump met Suid-Afrika te doen het nie, omdat dié nog nooit hier was nie. Hy het die Amerikaanse president toe al gevra om uit Suid-Afrika se sake te bly. Gister het Ramaphosa gesê Suid-Afrika het die Amerikaanse departement van buitelandse sake én die Amerikaanse regering behoorlik ingelig oor die proses wat (met grondonteiening) gevolg word en sê daar word wyd gekonsulteer oor die kwessie. Die president het gesê Suid-Afrikaners is verenig in hulle voorneme om ŉ oplossing vir die grondkwessie te vind. Hy het gesê dit is in Suid-Afrikaners se DNS om probleme sonder geweld of oorlog te probeer oplos. Volgens hom is apartheid beëindig omdat mense met mekaar gepráát het. Ramaphosa het gesê grondeienaarskap is al jare lank ŉ sweer wat sedert die aanvang van demokrasie in Suid-Afrika nie behoorlik gehanteer is nie. Hy het gesê oor die afgelope 24 jaar het die skeefgetrekte prentjie van grondeienaarskap voortgeduur. Volgens hom moet grond deur die meerderheid Suid-Afrikaners besit word, waar dit as ŉ ekonomiese bate ingespan kan word om die ekonomie te laat groei. Hy het verduidelik een van die maniere waarop dit gedoen kan word, is deur grondonteiening, maar het beklemtoon dat grond nét ingevolge wetgewing onteien sal word. “Daar gaan geen grondgrype in Suid-Afrika toegelaat word nie,” het Ramaphosa gesê. Hy het gesê die proses moet ekonomiese groei aanhelp, landbouproduksie ŉ hupstoot gee en voedselsekerheid verhoog. Dit moet mense ook toelaat om huise op hulle eie grond te bou. Die Amerikaanse president, Donald Trump, spreek die media toe tydens ’n mediakonferensie na aanleiding van ’n beraad vir staatshoofde en regeringshoofde by die NAVO-hoofkantoor in Brussel. (Foto: Markus Schreiber, AP) Volgens Ramaphosa is heelparty voorstelle reeds gemaak, deur onder meer grondeienaars – ook wit grondeienaars – en groot maatskappye, wat die grondkwessie ten beste wil help oplos. Talle groot grondeienaars, waaronder staatsdepartemente, het reeds aangebied om grond weg te gee. Hy sê Suid-Afrikaners weet dit moet gedoen word om die land se toekomstige stabiliteit te verseker. “En as mnr. Trump hier was sou ek vir hom gesê het ‘mnr. Trump, wees verseker dat hierdie probleem op tipies Suid-Afrikaanse manier uitgestryk gaan word’. In die verlede kon ons nog altyd ons eie probleme oplos”.” Tot dusver is sowat 650 000 voorleggings oor die grondkwessie ontvang, ŉ verstommende getal gegewe die feit dat 1,2 miljoen voorleggings gemaak is toe Suid-Afrikaners destyds oor die opstel van die Grondwet geraadpleeg is. “Grond was in baie lande nog altyd ŉ uitdaging. Oorloë is daaroor gevoer, mense is dood daarvoor. Ons wil ŉ gesonde middeweg vind, ŉ middeweg wat al daardie verskriklikhede gaan vermy. En ons gaan dit doen. Ons is Suid-Afrikaners. Ons is Nelson Mandela se kinders.” Dis nie die eerste keer dat ŉ Trump-uitlating woede onder Afrikane ontketen nie. Trump het hom vroeër die gramskap van groot dele van die internasionale gemeenskap op die hals gehaal toe hy na Haïti en Afrika-lande as “sh*thole countries” verwys het.